Komisijos sprendimas
2001 m. sausio 24 d.
nustatantis valstybių narių patvirtintų Bendrijos vidaus prekybai gyvais gyvūnais, sperma ir embrionais sąrašų vienetų pavyzdį ir šių sąrašų perdavimo Komisijai taisykles
(pranešta dokumentu Nr. C(2001) 143)
(tekstas svarbus EEE)
(2001/106/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1964 m. birželio 26 d. Tarybos direktyvą 64/432/EEB dėl gyvūnų sveikatos problemų, turinčių įtakos Bendrijos vidaus prekybai galvijais ir kiaulėmis [1], su paskutiniais pakeitimais, padarytais Direktyva 2000/25/EB [2], ypač į jos 11 straipsnio 6 dalį,
atsižvelgdama į 1988 m. birželio 14 d. Tarybos direktyvą 88/407/EEB, nustatančią gyvūnų sveikatos reikalavimus, taikomus Bendrijos vidaus prekybai užšaldyta galvijų sperma bei jos importui [3], su paskutiniais pakeitimais, padarytais Austrijos, Suomijos ir Švedijos stojimo aktu, ypač į jos 5 straipsnio 2 dalį,
atsižvelgdama į 1989 m. rugsėjo 25 d. Tarybos direktyvą 89/556/EEB dėl gyvūnų sveikatos reikalavimų, reglamentuojančių Bendrijos vidaus prekybą naminių galvijų embrionais ir jų importą iš trečiųjų šalių [4], su paskutiniais pakeitimais, padarytais Austrijos, Suomijos ir Švedijos stojimo aktu, ypač į jos 5 straipsnio 3 dalį,
atsižvelgdama į 1990 m. birželio 26 d. Tarybos direktyvą 90/426/EEB dėl gyvūnų sveikatos reikalavimų, reglamentuojančių arklinių šeimos gyvūnų importą iš trečiųjų šalių ir jų judėjimą [5], su paskutiniais pakeitimais, padarytais Austrijos, Suomijos ir Švedijos stojimo aktu, ypač į jos 7 straipsnį,
atsižvelgdama į 1990 m. birželio 26 d. Tarybos direktyvą 90/429/EEB, nustatančią gyvūnų sveikatos reikalavimus, taikomus Bendrijos vidaus prekybai kiaulių sperma ir importui [6], su paskutiniais pakeitimais, padarytais Sprendimu 1999/608/EB [7], ypač į jos 5 straipsnio 3 dalį,
atsižvelgdama į 1991 m. sausio 28 d. Tarybos direktyvą 91/68/EEB [8] dėl gyvūnų sveikatos reikalavimų, reglamentuojančių Bendrijos vidaus prekybą avimis ir ožkomis, su paskutiniais pakeitimais, padarytais Sprendimu 94/953/EB [9], ypač į jos 2 straipsnio 9 dalį,
kadangi:
(1) Bendrijos vidaus prekyba galvijais, kiaulėmis, avimis, ožkomis ir arklinių šeimos gyvūnais leidžiama iš surinkimo centrų, patvirtintų tos valstybės narės, kurioje jie yra, kompetentingų institucijų.
(2) Bendrijos vidaus prekyba naminių galvijų ir kiaulių sperma leidžiama iš centrų, patvirtintų tos valstybės narės, kurioje jie yra, kompetentingų institucijų.
(3) Bendrijos vidaus prekyba galvijų embrionais ir kiaušinėliais leidžiama, jeigu juos surenka, apdoroja ir laiko embrionų surinkimo grupės, kurias patvirtina tos valstybės narės, kurioje jos veikia, kompetentingos institucijos.
(4) Kiekviena valstybė narė turi siųsti Komisijai ir kitoms valstybėms narėms surinkimo centrų, spermos surinkimo centrų ir embrionų surinkimo grupių, patvirtintų jos teritorijoje, sąrašus.
(5) Būtina suderinti tų sąrašų pavyzdį ir jų persiuntimo būdą tam, kad būtų sudaryta nesudėtinga priėjimo prie atnaujintų sąrašų Bendrijoje tvarka.
(6) Šiame sprendime numatytos priemonės atitinka Veterinarijos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
I priede išvardyti vienetai bus persiųsti Komisijai Word 97 (arba ankstesne versija), Excel 97 (arba ankstesne versija) arba pdf formatu šiuo adresu: Inforvet@cec.eu.int.
Sąrašai bus sudaryti laikantis II priede nurodytų pavyzdžio formų.
Komisija praneš valstybėms narėms apie bet kokius formos arba siuntimo vietos pakeitimus per Veterinarijos nuolatinį komitetą.
2 straipsnis
Šis sprendimas skirtas valstybėms narėms.
Priimta Briuselyje, 2001 m. sausio 24 d.